Mogens Lynge fra Løgstør mistede tilbage i februar sin hustru gennem næsten 50 år, Lonny Susanne Lynge. Deres hus i Løgstør stod i hendes navn, og det samme gjorde regningerne til energiselskabet Norlys, men det blev overdraget til Mogens og kørte videre på betalingsservice, da hun døde. Men i juli fik Mogens en besked i e-boks. Den var fra skifteretten. Beskeden var noget af en overraskelse for Mogens, der i flere måneder har betalt sine regninger til Norlys. I beskeden fremgår det, at Norlys i forbindelse med proklama sendte et krav på én krone efter Lonnys død. - Jeg synes, det er fuldstændig latterligt, at Norlys sender et krav på én krone, og at skifteretten vil være bekendt at sende det videre til mig. Det kan ikke passe, man skal udsættes for noget så småligt i forbindelse med et dødsfald, siger Mogens Lynge. Kræver en krone for at komme i kontakt med de efterladte Mogens Lynge er mildest talt utilfreds med Norlys og deres håndtering af sagen. Han står registreret på samme adresse og med samme efternavn som sin afdøde kone. - Det er jo ikke en maskine, der har lavet det her. Der må jo have været en person, som har siddet med det og tænkt, det skulle til skifteretten. Burde man ikke vurdere, at det er for åndssvagt for en krone?, spørger han. Netop det har TV2 Nord kontaktet Norlys for at opklare. I et mailsvar skriver de: "Tidligere kunne vi selv slå dødsboer op for at se, hvem vi kunne kontakte som bobestyrer for at få en afklaring om det fremadrettede kundeforhold. Det erstattede man sidste efterår med ”skifteportalen”, som vi nu er forpligtede til at bruge for at komme i kontakt med et dødsbo. "Man kan derfor ikke bare slå navne op og se, hvem der er bobestyrer, men man skal i stedet sende en forespørgsel via portalen, hvor man så skal vente på svar, og alternativt kan man lave en midlertidig anmeldelse på et krav. Det gør man altså rent proforma for at få oplyst bobestyreren." "Der er dermed ikke tale om et reelt krav, men en proces for at få hul igennem. Vi har valgt at sætte dette til en krone for at undgå, at nogen bliver ubehageligt overraskede over et større beløb." 'En sludder for en sladder' Mogens Lynge giver dog ikke meget for deres svar. - Det er en sludder for en sladder, og jeg forstår det stadig ikke helt, siger han. Men han er dog glad for, at energiselskabet kan se, at de har begået en fejl i behandlingen af hans sag. Til sidst i mailen til skriver Norlys nemlig: "Vi vil selvfølgelig meget gerne i dialog med kunden og er kede af, at han har haft denne oplevelse, som han forståeligt nok har reageret på."

Opsummering:
Selvom Mogens Lynge er utilfreds med behandlingen, fortsætter han som kunde.